આગની ઘટના વિશે જેમના ફ્લૅટમાં આગ લાગી હતી તે દીપક શાહે ‘મિડ-ડે’ને કહ્યું હતું કે ‘મારા પપ્પા મનહર શાહ મારી એક બહેન મીના સાથે ગઈ કાલે અમારા આ ફ્લૅટમાં કામ માટે ગયા હતા અને સવારે સાડાઅગિયાર વાગ્યે ત્યાંથી નીકળ્યા હતા. એની થોડી વારમાં જ અમારા ફ્લૅટમાંથી એકાએક ધુમાડા નીકળવા લાગ્યા હતા. આસપાસના લોકોએ અમને જાણ કરી હતી. જોતજોતામાં અમારો તમામ સામાન અને ઘરવખરી આગની લપેટમાં આવી ગયાં હતાં. જોકે અમે અમારા ઘરની એક ચાવી બાજુના ઘરમાં રાખીને જઈએ છીએ. આગની જાણ ફાયર-બ્રિગ્રેડને કરવામાં આવી હતી અને બાદમાં તેમણે આગને કાબૂમાં લીધી હતી. અમારો તમામ સામાન બળીને ભસ્મીભૂત થઈ ગયો હતો. સોનાના અમુક દાગીનાને અને પપ્પાએ રાખેલી કૅશને આગને કારણે નુકસાન થયું છે. અમે સામાન્ય પરિવારના છીએ. આગને કારણે અમારું સર્વસ્વ તારાજ થઈ ગયું છે.’